**19. мај 2020.**

**ЈОВАН ДУЧИЋ (1874-1943)**

**„ПОДНЕ“**

**О писцу:**

* Српски песник представник модерне;
* Рођен је у Требињу, али се школовао у Сарајеву и Сомбору, а потом одлази на студије у Женеву са 25 година, а потом се враћа у Србију где ступа у дипломатију;
* Радио је и као учитељ у Мостару, где је и упознао свог великог пријатеља, песника, Алексу Шантића;
* Одлази у САД 1941. године где је и умро 1943, а његови посмртни остаци пренесени су у родно Требиње, по његовој жељи, тек 2000. године;
* Песник по основном опредељењу, али и писац прозе „Градови и химере“ (10 путописа); „Благо цара Радована“.
* Дучић је био родољубиви, љубавни и мисаони песник;
* Његове основне песничке преокупације биле су: Бог, љубав и смрт;
* Песма „Подне“ је из његове збирке „Сенке на води“;

\*\*\*\*\*

**Књижевни род**: лирика

**Књижевна врста**: описна (дескриптивна)

**Основни мотив**: подневни тренутак на мору, смирај; усамљеност;

* Слика мора = сунце пржи, со, рибе, површина шушти...
* Усамљеност = зацарила тишина, завладао је потпуни мир ...
* Повезаност човекових осећања са природним амбијентом = „и у мојој души продужено видим ово мирно море...“

**\*Кључне речи (мотиви):**

Сунце (светли, трепти, пржи, пали, младо)

обале и вртови (сребрнасте, родне)

горе (љубичасте, гранитне, високе до свода)

свод (небо) (светли се, топал, стаклен)

море (пролетње, шушти, целива)

галеб (сребрни, светлуца)

**\*Осећања лирског субјекта (песника) стопљена са природом која га окружује!**

**Метрика стиха:**

**Стих**: дванаестерац са цезуром (паузом) иза 6. слога; дакле, реч је о **АЛЕКСАНДРИНЦУ** (симетричном дванаестерцу);

**Строфа**: катрен (строфа од 4 стиха)

**Рима**: обгрљена (абба)

\*У песми је заступљено и **опкорачење**, тј. преношење дела стиха у наредни стих, неподударање реченичне целине са целином једног стиха:

*„Светлуца над водом. И миришу хриди*

*Мирисом од риба и модријем вреском...“*

\*У песми је заступљена и **СИНЕСТЕЗИЈА** = представља стилску слику повезивање слика које не потичу од истих чула („слан и модар мирис пролетњега мора“). То је, у ствари, стапање више чула у једној песничкој слици.

\*\*\*\*\*

За домаћи задатак, који ћете написати у својим свескама испод преписане анализе песме, пронаћи ћете све **метафоре, персонификације** **и ономатопеју** у песми „Подне“. Препишите их све у своје свеске!

*(припремила: проф. Марина Глинос)*